ОБРАЗЛОЖЕЊЕ

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у одредби члана 97. тачка 7. Устава Републике Србије, према којој Република Србија, између осталог, уређује и обезбеђује својинске и облигационе односе и заштиту свих облика својине и одредби тачке 11. истог члана, према којој Република Србија, између осталог, уређује и обезбеђује прикупљање статистичких и других података од општег интереса.

II. РАЗЛОЗИ ЗА ДОНОШЕЊЕ ЗАКОНА

Разлози за доношење Закона о изменама и допунама Закона о државном премеру и катастру садржани су у потреби да се реше проблеми који су уочени у досадашњој примени закона, да се поједностави процедура уписа у катастар непокретности на основу одлука судова и других надлежних органа донетих пре 8. јуна 2018. године, када је ступио на снагу Закон о поступку уписа у катастар непокретности и водова, и приватних исправа које су оверили судови пре почетка увођења у наш правни систем јавног бележништва (старе исправе), као и да се отворе нове могућности уписа кроз либерализацију строгих формалних услова за упис у катастар у одређеним ситуацијама, како би се успоставио ажуран катастар у којем ће бити уписане све непокретности са уписаним имаоцима права на непокретностима.

Наслеђени проблеми, који постоје у области непокретности и права на њима, која је предмет уређења великог броја других закона, од којих су неки донети пре више деценија у условима сасвим другачијег друштвено-економског уређења и нивоа технолошког развоја, са одређеним преплитањима и колизијама законских одредаба, као и мањкавост исправа које се односе на стицање права, а које су сачињене у претходном периоду („старе исправе”), имају за последицу дуготрајност одлучивања у поступку уписа на основу таквих исправа, а веома често и немогућност уписа имаоца права на непокретности. Проблеми су, пре свега, формалне природе, односе се на специфичне катастарске услове за упис: означење непокретности, означење лица, клаузула правноснажности одн. извршности, изјава о дозволи уписа (clausula intabulandi) и највећи део тих проблема није везан за спорну природу правних односа на непокретности. Међу наслеђеним проблемима, у пракси је уочено да се неки типови формалних проблема понављају и да су довољно учестали да би њихово препознавање и либералније регулисање могло решити највећи део наслеђених проблема.

Из тог разлога, потребно је поједноставити процедуру уписа у катастар на основу таквих исправа, као и предвидети случајеве у којима је целисходно да се пропишу изузеци од општих услова за упис, како би се грађанима, привредним субјектима, јединицама локалне самоуправе и њиховим органима омогућио упис права на непокретностима, без претходног решавања имовинско-правних односа у судским поступцима, које често није ни могуће покренути због недостатка пасивне легитимације.

Наведени проблеми се односе на ситуације када исправа о стицању непокретности, која је стара преко 20 година, не садржи означење непокретности према подацима катастра непокретности – површина непокретности је мања од површине уписане у катастру, не слажу се подаци о лицу из исправа које су приложене као доказ о континуитету са уписаним претходником; исправа не садржи изјаву о дозволи уписа или је дозвола уписа условљена потврдом о исплати купопродајне цене, а та документа странка не може да прибави, јер уписани ималац права више није у животу, односно правно лице је престало да постоји, а нема универзалног правног сукцесора; одлука на основу које се тражи упис не садржи клаузулу правноснажности; употребна дозвола за објекат се не може пронаћи; пренос права коришћења грађевинског земљишта у државној својини у време закључења уговора је био законом ограничен. Такође, у пракси се често дешавало да надлежни орган не достави служби за катастар непокретности, ради уписа у катастар, решење о изузимању земљишта из поседа корисника, те лице означено у том решењу више није уписано у катастар непокретности, из ког разлога на основу таквог решења није могућ упис јединице локалне самоуправе за имаоца права у катастар, јер исправа не доказује континуитет са уписаним претходником.

Регулисање ових посебних случајева не би задирало у област бесправно изграђених објеката јер би обухватало само објекте који су изграђени у складу са грађевинском дозволом, али имају другу врсту недостатака у исправама за упис. Предложени посебни случајеви би представљали значајан механизам који би се надопуњавао са поступком озакоњења и евентуалним будућим прописима о бесправно изграђеним објектима и заједно са њим довео до свеобухватног решења за укупно 4.784.569 објеката који, према евиденцији Републичког геодетског завода, нису уписани у катастар непокретности.

Надаље, овај закон треба да реши проблем у вези са обновом катастра непокретности на основу комасационог премера, јер постоје кашњења и застоји у обнављању катастра непокретности након спроведене комасације, иако су сва решења о расподели комасационе масе постала правноснажна и учесници комасације ушли у посед на новонасталим парцелама. Предложено је укидање поступка излагања на јавни увид података о непокретностима и правима на њима, као једне од фаза тог поступка, будући да је постала беспредметна од 3. марта 2020. године, када је одлучено да се у катастру непокретности не спроводе промене на непокретностима у комасационом подручју док траје поступак комасације, већ све примљене захтеве за упис у катастар непокретности служба за катастар доставља комисији за комасацију, на даљу надлежност.

У досадашњој пракси уочени су проблеми у раду појединих геодетских организација. У протеклом периоду, од ступања на снагу Закона о изменама и допунама Закона о државном премеру и катастру („Службени гласник РС”, број 92/23), којим су измењене поједине одредбе важећег закона које се односе на надзор над радом геодетских организација и мере које је овлашћен да предузме инспектор, Републички геодетски завод је интензивирао активности усмерене на унапређење система контроле рада геодетских организација, знатно је пооштрена контрола рада и повећан обим одговорности геодетских организација кроз различита системска унапређења рада у оквиру државног премера и катастра. Међутим, и поред тога, велики број геодетских организација и даље не поступа у складу са законом, другим прописима, стандардима и техничким нормативима. Током 2024. године спроведено је 149 надзора, изречено је 943 мере (37% превентивне, 63% корективне), поднето 48 предлога за одузимање лиценци за рад геодетских организација и 10 предлога за одузимање личних лиценци, донето 58 решења о забрани рада и 12 захтева за прекршајне поступке. Током 2025. године, до септембра месеца, одузета је лиценца за 18 геодетских организација, поднето је четири прекршајних пријава и извршено одузимање личних лиценци за четири геодетска стручњака. Посебан проблем представља чињеница да се, и након што геодетској организацији истекне период забране извођења геодетских радова и лиценца поново буде активирана, у кратком временском периоду поново јављају значајни пропусти у раду. Овакво понављање истих или сличних неправилности указује на озбиљне системске проблеме, непознавање прописа, незаинтересованост, односно непрофесионалност у раду, те је неопходно прописивање строжијих дисциплинских мера, укључујући и трајно одузимање лиценце у случају поновљених тежих повреда прописа.

Уочен је и проблем који се јавља у пракси због неефикасности поступка одлучивања по жалбама изјављеним на решења Републичког геодетског завода о геодетским лиценцама и лиценцама за рад геодетских организација, који се води у министарству надлежном за послове грађевинарства, која се огледа у предугом трајању жалбеног поступка. Из тог разлога, предложено је да жалба изјављена на решења о наведеним лиценцама не одлаже извршење решења.

III. ОБЈАШЊЕЊЕ ОСНОВНИХ ИНСТИТУТА И ПОЈЕДИНИХ РЕШЕЊА

Одредбом члана 1. прописано је да Републички геодетски завод издаје серификате професионалним корисницима у смислу закона којим се уређује поступак уписа у катастар непокретности, којим се потврђује да су стручно оспособљени за коришћење геодетско-катастарског информационог система, те да се сертификат издаје лицу које је претходно похађало и успешно завршило обуку организовану од стране Завода за коришћење геодетско-катастарског информационог система.

Одредбом члана 2. извршено је усклађивање члана 11. важећег закона са предложеном изменом да се укине поступак излагања на јавни увид података о непокретностима и правима на њима, као фазе у поступку обнове катастра непокретности према подацима комасационог премера (чл. 11. и 12. Предлога закона), те је прецизирано да комисија за излагање на јавни увид података о непокретностима и стварним правима на њима у првом степену решава у поступку оснивања и обнове катастра непокретности према подацима катастарског премера.

Одредбом члана 3. допуњен је члан 13. важећег закона, тако што је прописано да Републички геодетски завод неће издати лиценцу за рад геодетској организацији у случају када је одговорном лицу у геодетској организацији у смислу члана 19. важећег закона, претходно одузета геодетска лиценца решењем Завода, а од дана правноснажности тог решења није протекао рок од пет година. Такође је прописано да лиценцу за рад Завод неће издати геодетској организацији у којој је овлашћено лице, лице које је у протеклом периоду било овлашћено лице у геодетској организацији којој је одузета лиценца за рад решењем Завода, у смислу члана 20. овог закона, а од дана правноснажности тог решења није протекао рок од пет година.

Одредбама члана 4, којим је допуњен члан 15. важећег закона, прописано је да поред услова из ст. 1–3. тог члана, лице које подноси захтев за издавање геодетске лиценце мора да поседује сертификат који издаје Републички геодетски завод којим се потврђује да је стручно оспособљено за коришћење геодетско-катастарског информационог система.

Одредбама члана 5. пооштрене су казнене мере које Републички геодетски завод предузима према лицу са геодетском лиценцом, односно лицу геодетске струке које изводи радове у геодетској организацији која нема запослене са геодетском лиценцом, ако геодетске радове не изводи у складу са овим законом, другим прописима, стандардима и техничким нормативима, укључујући и трајно одузимање геодетске лиценце у случају поновљених тежих повреда прописа, као и у случају ако лице са геодетском лиценцом уступи своју геодетску лиценцу, печат или квалификовани електронски потпис другом лицу ради обављања геодетских послова; прописана је обавеза за то лице да врати Републичком геодетском заводу печат и легитимацију (лице са геодетском лиценцом), односно легитимацију (лице запослено у геодетској организацији које изводи геодетске радове а коме се не издаје геодетска лиценца); предвиђена је забрана приступа сервисима Републичког геодетског завода на период за који је одузета геодетска лиценца, односно забрањено извођење радова, те прописано да се у року од осам дана од протека тог периода враћа приступ сервисима Републичког геодетског завода. Такође је прописано да је то лице обавезно је да, у периоду за који му је одузета геодетска лиценца похађа и успешно заврши обуку коју организује Завод за коришћење геодетско-катастарског информационог система те да након истека тог периода и по прибављању сертификата за коришћење геодетско-катастарског информационог система лице стиче услов да му се поново активира геодетска лиценца.

Одредбом члана 6. у члану 20. став 3. тач. 3) и 4) важећег закона реч: „коначно” замењује се речју: „извршно”, ради усклађивања са одредбом члана 177. став 6. важећег закона, којом је прописано да жалба изјављена против решења инспектора не задржава извршење решења.

Одредбама члана 7. предвиђена је допуна члана 21. важећег закона одредбом којом је предвиђено да жалба изјављена против решења о лиценцама не одлаже извршење решења.

Одредбом члана 8. измењена је одредба члана 85. став 3. важећег закона, тако што су речи: „новоизграђеном објекту” замењене речима: „објекту који се први пут уписује у катастар непокретности”.

Чланом 9. додат је члан 88б којим су прописани посебни случајеви у којима је могуће извршити упис имаоца права ако исправа за упис не испуњава опште услове за упис имаоца права из чл. 83-88. важећег закона.

Одредбом члана 10. допуњена је одредба члана 89. став 1. важећег закона, којом је прописано да се упис у катастар непокретности неће дозволити кад је законом, одлуком суда или другог надлежног органа, одређена забрана уписа на одређеној непокретности, тако што је прописано да та забрана треба да буде уписана као забележба у катастар непокретности да би имала наведено дејство.

Одредбама чл. 11. и 12. измењен је члан 108. и допуњен члан 109. важећег закона, тако што се укида поступак излагања на јавни увид података о непокретностима и правима на њима, као једна од фаза поступка обнове катастра непокретности према подацима комасационог премера који је спроводила посебна комисија, те је прописано је да се, изузетно, обнова катастра непокретности према подацима комасационог премера врши по пријему елабората реализације геодетско-техничких радова у поступку комасације од стране Завода, а на основу правноснажних решења о расподели комасационе масе без спровођења поступка излагања.

Одредбом члана 13. измењен је члан 115. став 2. важећег закона, којим је прописано да прикупљање података о насталим променама на непокретностима и извођење радова на терену из члана 114. тач. 1) до 5) важећег закона, као и обнављање граница парцеле и идентификацију парцеле обавља и Завод, под условом да на територији јединице локалне самоуправе није регистрована геодетска организација, а ако је на територији јединице локалне самоуправе регистрована геодетска организација, на изричит захтев странке, под условом да је катастар непокретности основан у свим катастарским општинама за које је надлежна служба за катастар непокретности. Будући да су у међувремену, од доношења Закона, геодетске организације регистроване на читавој територији Републике Србије и да је завршено оснивање катастра непокретности, а да Републички геодетски завод нема довољно геодетских стручњака за извођење теренских радова, предвиђено је да наведене радове обавља само у поступку по службеној дужности.

Чланом 14. Предлога закона додати су чл. 137а, 137б, 137в и 137г којима је прописана процедура подношења исправа за упис у катастар путем апликације, доступне на веб презентацији Републичког геодетског завода, на основу којих се врши прелиминарно испитивање подобности исправа за упис, па ако Служба оцени да поднете исправе испуњавају услове за упис имаоца права, обавештава подносиоца исправа о свим елементима могућег уписа, о томе да ли су испуњени општи услови за упис из чл. 83-88. овог закона или посебни услови из члана 88б овог закона, о обавези да у року од месец дана поднесе исправе у законом прописаној форми, о месту, времену и начину подношења исправа, о обавези плаћања републичке аминистративне таксе, као и о постојању евентуалних претходно покренутих поступака на истој непокретности, односно уделу на непокретности; да се уредном доставом исправа за упис и доказа о плаћеној републичкој административној такси, сматра да је подносилац исправа у целости прихватио садржину обавештења о свим елементима могућег уписа као садржину његовог захтева за упис, на основу којег се покреће поступак и уписује забележба поднетог захтева, без доношења решења; да је Служба је дужна да у року од пет радних дана од дана уписа забележбе поднетог захтева, изврши упис имаоца права, ако на истој непокретности, односно уделу на непокретности не постоје претходно покренути поступци који нису окончани, и да брише забележбу поднетог захтева, све без доношења решења, а ако Служба оцени да нема услова за упис, о томе обавештава подносиоца, путем апликације и упућује га на парницу, ради утврђивања постојања или непостојања права или ради поништаја исправе која је основ постојећег уписа; да се поступак за упис на основу члана 88б овог закона може покренути и захтевом преко професионалног корисника у складу са законом који уређује поступак уписа у катастар непокретности, и то путем посебне апликације за подношење захтева за упис, доступне на веб презентацији Завода, те ако у том поступку Служба утврди да су испуњени услови за упис из чл. 83-88. овог закона, решењем ће одбацити захтев за тражени упис на основу члана 88б овог закона и истовремено, по службеној дужности, дозволити упис на основу чл. 83-88. овог закона. Такође, предвиђено је да, када се упис врши без доношења решења у складу са одредбама овог закона, истовремено се уписује, по службеној дужности, забележба да се ради о упису против којег се, у року од једне године од дана уписа, Служби може поднети захтев за преиспитивање уписа, те да се поступак за преиспитивање уписа може покренути и по службеној дужности у истом року, а да се истеком тог рока наведена забележба брише по службеној дужности; да се дејство те забележбе огледа у томе да сви уписи засновани на располагању имаоца права уписаном без доношења решења зависе од исхода евентуалног поступка преиспитивања, започетог у року од годину дана од дана уписа; прописани су услови под којим се упис може оспорити; да ако подносилац захтева за преспитивање уписа докаже да право уписаног лица није настало или да је престало да постоји, Служба доноси решење којим се бришу подаци о уписаном лицу, као и сви уписи настали након тог уписа, а који су засновани на том упису, осим забележби које се уписују независно од уписаног имаоца права (забележбе које се односе на статус објекта и др.); да против решења којим је одлучено о захтеву за преиспитивање уписа није дозвољена жалба, али се може покренути управни спор.

Одредбама члана 15. измењен је члан 177. важећег закона, тако што је продужен временски период, са једног месеца на три месеца, на који инспектор изриче геодетској организацији забрану извођења геодетских радова, ако геодетска организација понови неправилности у року од једне године од првобитно наложених мера за отклањање истих неправилности, а у ст. 5. и 6. прецизирано је да се ради о решењима инспектора из ст. 2. и 4. тог члана.

Одредбом члана 16. прописан је прекршај за повреду новопредложене одредбе члана 19. став 8, у вези са чланом 4. Предлога закона.

Одредбом члана 17. прописано је да се брише члан 21. Закона о изменама и допунама Закона о државном премеру и катастру („Службени гласник РС”, број 92/23) којим је одређен рок у којем је Републички геодетски завод дужан да успостави информациони систем за катастар инфраструктурних и подземних објеката - до 1. јула 2025. године, будући да је прописани рок истекао.

Одредбама члана 18. Предлога закона прописан је нови рок у којем је Републички геодетски завод дужан да успостави информациони систем за катастар инфраструктурних и подземних објеката - до 31. децембра 2026. године, те да ће, када се успостави тај информациони систем, инфраструктурне и подземне објекте који су уписани у катастар непокретности, по службеној дужности, брисати из катастра непокретности и уписати у катастар инфраструктуре, без доношења решења. Такође је предвиђено да су власници инфраструктурних и подземних објеката, као и објеката у њиховој функцији, који нису уписани у катастар непокретности, односно катастар водова, дужни да ангажују овлашћену геодетску организацију да изврши премер тих објеката, те да поднесу захтев за упис у катастар инфраструктуре, у року од три године од дана оснивања катастра инфраструктуре.

Одредбама члана 19. прописано је да ће се поступак оснивања и обнове катастра непокретности који је започет за део или за целу катастарску општину, а није завршен до дана ступања на снагу овог закона, завршити по одредбама закона који је био на снази до дана ступања на снагу овог закона, као и да ће се члан 11. Предлога закона, којим је у члан 109. важећег закона додат став 3, примењивати на комасације за које је одлука о обнови катастра непокретности према подацима комасационог премера донета након 3. марта 2020. године.

Одредбом члана 20. уређено је ступање на снагу закона, као и његова одложена примена, будући да је потребно обезбедити хардверску и софтверску инфраструктуру за примену закона.

IV. ОЦЕНА ПОТРЕБНИХ ФИНАНСИЈСКИХ СРЕДСТАВА

За спровођење овог закона није потребно обезбедити средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Предлаже се доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12- пречишћен текст), из разлога што због наступања одређених објективних околности које није било могуће предвидети, нити на њих утицати, информациони систем за катастар инфраструктуре није могао бити израђен у року прописаном Законом о државном премеру и катастру.

Доношење закона по хитном поступку предлаже се и због испуњења обавеза предвиђених међународним уговором. Република Србија и Међународна банка за обнову и развој у 2024. години потписале су Споразум о зајму (Други пројекат унапређења земљишне администрације у Србији), којим је, у оквиру Компоненте Б: Интеграција информационих система и развој услуга НИГП-а, Подкомпоненте Б1: Даљи развој и унапређење интегрисаног система за катастар непокретности, предвиђена имплементација катастра инфраструктуре. Споразум о зајму је ратификован Законом који је донела Народна скупштина Републике Србије дана 27.11.2024. године, који је објављен у „Службеном гласнику Републике Србије - Међународни уговориˮ, број 9/24.

VI. ПРЕГЛЕД ОДРЕДАБА ЗАКОНА КОЈЕ СЕ МЕЊАЈУ ОДНОСНО ДОПУЊУЈУ

Члан 10.

(1) Делокруг Завода су геодетски радови и послови државне управе који се односе на:

1) основне геодетске радове;

2) катастарски и комасациони премер;

3) оснивање, обнову и одржавање катастра непокретности;

4) премер инфраструктурних и подземних објеката, оснивање и одржавање катастра инфраструктуре;

5) стручни надзор над геодетским радовима и катастарским класирањем, бонитирањем и комасационом проценом земљишта;

6) издавање и одузимање лиценце за рад геодетске организације;

7) издавање и одузимање геодетске лиценце;

8) издавање и одузимање овлашћења за снимање из ваздушног простора територије Републике Србије за потребе државног премера и одржавања катастра непокретности и катастра инфраструктуре;

9) адресни регистар;

10) одржавање регистра просторних јединица;

11) премер државне границе и вођење регистра државне границе;

12) катастарско класирање и бонитирање земљишта;

13) брисана је (види члан 4. Закона - 92/2023-229)

14) процену и вођење вредности непокретности;

15) даљинску детекцију, топографски премер и топографско-картографску делатност;

15а) вођење Регистра цена непокретности;

15б) израда и објављивање периодичних извештаја о тржишту непокретности и извештаја о РГЗ индексу цена непокретности;

15в) успостављање и вођење посебне евиденције о утврђеним променама на непокретностима које нису уписане у катастар непокретности;

16) издавање картографских и других публикација и давање сагласности за издавање картографских публикација;

17) вођење Регистра географских имена;

18) оснивање, одржавање и располагање геодетско-катастарским информационим системом;

19) вођење архива документације државног премера, катастра непокретности, катастра инфраструктуре и топографско-картографске делатности;

20) учешће у оснивању и одржавању Националне инфраструктуре геопросторних података;

21) инспекцијски надзор над радом геодетске организације и правног субјекта који се бави издавањем картографских публикација, осим ако су у саставу министарства надлежног за послове одбране;

22) област геомагнетизма и аерономије;

23) пружање услуга из делокруга Завода у оквиру међународне сарадње~~.~~;

24) ИЗДАВАЊЕ СЕРИФИКАТА ПРОФЕСИОНАЛНИМ КОРИСНИЦИМА У СМИСЛУ ЗАКОНА КОЈИМ СЕ УРЕЂУЈЕ ПОСТУПАК УПИСА У КАТАСТАР НЕПОКРЕТНОСТИ, КОЈИМ СЕ ПОТВРЂУЈЕ ДА СУ СТРУЧНО ОСПОСОБЉЕНИ ЗА КОРИШЋЕЊЕ ГЕОДЕТСКО-КАТАСТАРСКОГ ИНФОРМАЦИОНОГ СИСТЕМА.

(2) СЕРТИФИКАТ ИЗ СТАВА 1. ТАЧКА 24) ОВОГ ЧЛАНА ЗАВОД ИЗДАЈЕ ЛИЦУ КОЈЕ ЈЕ ПРЕТХОДНО ПОХАЂАЛО И УСПЕШНО ЗАВРШИЛО ОБУКУ ОРГАНИЗОВАНУ ОД СТРАНЕ ЗАВОДА ЗА КОРИШЋЕЊЕ ГЕОДЕТСКО-КАТАСТАРСКОГ ИНФОРМАЦИОНОГ СИСТЕМА.

(~~2)~~(3) На државне службенике у Заводу (у даљем тексту: катастарски службеници) примењују се прописи о државној управи и прописи о радним односима у државним органима, ако овим законом није друкчије прописано.

(~~3)~~(4) Звања катастарских службеника су:

1) са средњом стручном спремом: млађи катастарски референт, катастарски референт и виши катастарски референт;

2) са основним академским студијама у обиму од најмање 180 ЕСПБ бодова, основним струковним студијама, односно са студијама у трајању до три године: млађи катастарски сарадник, катастарски сарадник и виши катастарски сарадник;

3) са основним академским студијама у обиму од најмање 240 ЕСПБ бодова, мастер академским студијама, специјалистичким академским студијама, специјалистичким струковним студијама, односно са основним студијама у трајању од најмање четири године или специјалистичким студијама на факултету: млађи катастарски саветник, катастарски саветник, самостални катастарски саветник и виши катастарски саветник.

~~(4)~~(5) Катастарски службеници са одговарајућим образовањем, стичу звање млађег катастарског референта, млађег катастарског сарадника и млађег катастарског саветника по завршеном приправничком стажу и положеном државном стручном испиту.

(~~5)~~(6) Разврставање радних места у звања према сложености и природи послова, као и опис послова радних места уређује се актом о унутрашњем уређењу и систематизацији радних места у Заводу.

Управни послови

Члан 11.

(1) У поступку оснивања и обнове катастра непокретности ПРЕМА ПОДАЦИМА КАТАСТАРСКОГ ПРЕМЕРА, у првом степену решава комисија за излагање на јавни увид података о непокретностима и стварним правима на њима, коју образује Завод.

(2) У поступку одржавања катастра непокретности и оснивања и одржавања катастра инфраструктуре, у првом степену решава ужа унутрашња јединица Завода образована за територију општине, града, односно градске општине – служба за катастар непокретности (у даљем тексту: Служба).

(3) У поступцима из ст. 1. и 2. овог члана у другом степену решава Завод.

Лиценца за рад и услови за издавање

Члан 13.

(1) Геодетска организација може да изводи геодетске радове из члана 12. овог закона, на целокупној територији Републике Србије, ако јој је издата лиценца за рад.

(2) Лиценцу из става 1. овог члана, за поједине врсте геодетских радова, Завод издаје решењем у року од осам дана од дана подношења захтева.

(3) Лиценца се издаје геодетској организацији, ако:

1) је регистрована код надлежног органа Републике Србије за извођење геодетских радова;

2) има овим законом прописани број запослених геодетске струке са одговарајућим геодетским лиценцамаили запослених геодетске струке којима се не издаје геодетска лиценца у складу са овим законом;

3) има радне просторије и поседује одговарајуће мерне инструменте и опрему.

(4) Правном лицу које је корисник буџетских средстава и јавном предузећу, може се издати лиценца за рад за радове из члана 12. овог закона, које могу да обављају само за своје потребе.

(5) Високошколској установи која реализује студијски програм у научној, односно стручној области Геодетско инжењерство може се издати лиценца за рад само за радове из члана 12. тачка 1) овог закона.

(6) Геодетска организација регистрована у иностранству може у Републици Србији изводити само геодетске радове из члана 12. тачка 2) овог закона, ако је на међународном тендеру изабрана за извођача радова, а по испуњености услова прописаних одредбама овог закона.

(7) ЛИЦЕНЦУ ЗА РАД ИЗ СТ. 1-5. ОВОГ ЧЛАНА ЗАВОД НЕЋЕ ИЗДАТИ ГЕОДЕТСКОЈ ОРГАНИЗАЦИЈИ У СЛУЧАЈУ КАДА ЈЕ ОДГОВОРНОМ ЛИЦУ У ГЕОДЕТСКОЈ ОРГАНИЗАЦИЈИ У СМИСЛУ ЧЛАНА 19. ОВОГ ЗАКОНА, ПРЕТХОДНО ОДУЗЕТА ГЕОДЕТСКА ЛИЦЕНЦА РЕШЕЊЕМ ЗАВОДА, А ОД ДАНА ПРАВНОСНАЖНОСТИ ТОГ РЕШЕЊА НИЈЕ ПРОТЕКАО РОК ОД ПЕТ ГОДИНА.

(8) ЛИЦЕНЦУ ЗА РАД ИЗ СТ. 1-5. ОВОГ ЧЛАНА ЗАВОД НЕЋЕ ИЗДАТИ ГЕОДЕТСКОЈ ОРГАНИЗАЦИЈИ У КОЈОЈ ЈЕ ОВЛАШЋЕНО ЛИЦЕ, ЛИЦЕ КОЈЕ ЈЕ У ПРОТЕКЛОМ ПЕРИОДУ БИЛО ОВЛАШЋЕНО ЛИЦЕ У ГЕОДЕТСКОЈ ОРГАНИЗАЦИЈИ КОЈОЈ ЈЕ ОДУЗЕТА ЛИЦЕНЦА ЗА РАД РЕШЕЊЕМ ЗАВОДА У СМИСЛУ ЧЛАНА 20. ОВОГ ЗАКОНА, А ОД ДАНА ПРАВНОСНАЖНОСТИ ТОГ РЕШЕЊА НИЈЕ ПРОТЕКАО РОК ОД ПЕТ ГОДИНА.

Услови за издавање геодетске лиценце

Члан 15.

(1) Геодетску лиценцу првог реда стиче лице геодетске струке са мастер академским студијама, специјалистичким академским студијама, односно са основним студијама у трајању од најмање четири године у складу са прописима који су важили до дана ступања на снагу Закона о високом образовању, специјалистичким струковним студијама у укупном трајању од најмање четири године (минимално 240 ЕСПБ бодова), положеним државним стручним испитом прописаним за то образовање и радним искуством од најмање пет година у геодетској струци од чега најмање две године са тим образовањем.

(2) Геодетску лиценцу другог реда стиче лице геодетске струке са основним академским студијама, основним струковним студијама, односно са студијама у трајању до три године, у складу са прописима који су важили до дана ступања на снагу Закона о високом образовању, положеним државним стручним испитом прописаним за то образовање и радним искуством од најмање три године у геодетској струци од чега најмање једном годином са тим образовањем.

(3) Геодетску лиценцу другог реда стиче и лице геодетске струке са мастер академским студијама, специјалистичким академским студијама, односно са основним студијама у трајању од најмање четири године у складу са прописима који су важили до дана ступања на снагу Закона о високом образовању, специјалистичким струковним студијама у укупном трајању од најмање четири године (минимално 240 ЕСПБ бодова), положеним државним стручним испитом прописаним за то образовање и радним искуством од најмање једне године са тим образовањем.

(4) ПОРЕД УСЛОВА ИЗ СТ. 1–3. ОВОГ ЧЛАНА, ЛИЦЕ КОЈЕ ПОДНОСИ ЗАХТЕВ ЗА ИЗДАВАЊЕ ГЕОДЕТСКЕ ЛИЦЕНЦЕ МОРА ДА ПОСЕДУЈЕ СЕРТИФИКАТ КОЈИ ИЗДАЈЕ РЕПУБЛИЧКИ ГЕОДЕТСКИ ЗАВОД КОЈИМ СЕ ПОТВРЂУЈЕ ДА ЈЕ СТРУЧНО ОСПОСОБЉЕНО ЗА КОРИШЋЕЊЕ ГЕОДЕТСКО-КАТАСТАРСКОГ ИНФОРМАЦИОНОГ СИСТЕМА.

Дужности лица које изводи геодетске радове

Члан 19.

(1) За геодетске радове које изводи геодетска организација, одговорно је лице са геодетском лиценцом, односно лице геодетске струке које изводи радове у геодетској организацији која нема запослене са геодетском лиценцом.

(2) Лице из става 1. овог члана дужно је да:

1) геодетске радове изводи у складу са овим законом, другим прописима, стандардима и техничким нормативима;

1а) у елаборату геодетских радова веродостојно прикаже фактичко стање на терену утврђено увиђајем на лицу места, по поднетом захтеву;

2) потпише и овери својим печатом, односно печатом геодетске организације елаборат о извршеним геодетским радовима и записник о извршеном увиђају.

(3) Ако лице из става 1. овог члана не изводи геодетске радове у складу са овим законом, другим прописима, стандардима и техничким нормативима или потпише и овери елаборат о извршеним геодетским радовима и записник о извршеном увиђају о непостојећим променама или са неистинитим подацима, као и ако потпише и овери елаборат и записник које је израдило лице које није запослено, односно ангажовано у тој геодетској организацији, Завод ће решењем одузети геодетску лиценцу, печат и легитимацију и забранити извођење геодетских радова.

(4) Геодетска лиценца, печат и легитимација одузимају се и извођење геодетских радова забрањује:

1) на три месеца, ако лице са геодетском лиценцом не изводи геодетске радове у складу са овим законом, другим прописима, стандардима и техничким нормативима;

1А) НА ТРИ МЕСЕЦА, ГЕОДЕТСКОМ СТРУЧЊАКУ АКО СЕ У ПЕРИОДУ ОД ЈЕДНЕ ГОДИНЕ ПЕТ ПУТА ЗАПИСНИКОМ О ИЗВРШЕНОМ ПРЕГЛЕДУ УТВРДИ ДА ЕЛАБОРАТ ГЕОДЕТСКИХ РАДОВА КОЈИ ЈЕ ОВЕРИО СВОЈИМ ПЕЧАТОМ И ПОТПИСОМ САДРЖИ НЕДОСТАТКЕ;

1Б) НА ЈЕДНУ ГОДИНУ, АКО У ПЕРИОДУ ОД ГОДИНУ ДАНА НАКОН ИЗРЕЧЕНЕ МЕРЕ ИЗ ТАЧКЕ 1) ОВОГ СТАВА, ЛИЦЕ СА ГЕОДЕТСКОМ ЛИЦЕНЦОМ НЕ ИЗВОДИ ГЕОДЕТСКЕ РАДОВЕ У СКЛАДУ СА ОВИМ ЗАКОНОМ, ДРУГИМ ПРОПИСИМА, СТАНДАРДИМА И ТЕХНИЧКИМ НОРМАТИВИМА;

2) на три године, ако је лице са геодетском лиценцом оверило својим печатом елаборат о извршеним геодетским радовима и записник о извршеном увиђају о непостојећим променама или са неистинитим подацима~~.~~;

3) ТРАЈНО, АКО У ПЕРИОДУ ОД ТРИ ГОДИНЕ ПОСЛЕ ИЗРЕЧЕНЕ МЕРЕ ИЗ ТАЧКЕ 2) ОВОГ СТАВА, ЛИЦЕ СА ГЕОДЕТСКОМ ЛИЦЕНЦОМ ОВЕРИ СВОЈИМ ПЕЧАТОМ ЕЛАБОРАТ О ИЗВРШЕНИМ ГЕОДЕТСКИМ РАДОВИМА И ЗАПИСНИК О ИЗВРШЕНОМ УВИЂАЈУ О НЕПОСТОЈЕЋИМ ПРОМЕНАМА ИЛИ СА НЕИСТИНИТИМ ПОДАЦИМА;

4) ТРАЈНО, АКО ЛИЦЕ КОЈЕ ЈЕ ЗАПОСЛЕНО У ПРАВНОМ ЛИЦУ КОЈЕ ЈЕ КОРИСНИК БУЏЕТСКИХ СРЕДСТАВА ИЛИ ЈАВНОМ ПРЕДУЗЕЋУ КОЈЕМ ЈЕ ИЗДАТА ЛИЦЕНЦА ЗА ОБАВЉАЊЕ ГЕОДЕТСКИХ РАДОВА САМО ЗА СВОЈЕ ПОТРЕБЕ, ОБАВЉА ПОСЛОВЕ ВАН ДЕЛОКРУГА РАДА ТОГ ПРАВНОГ ЛИЦА ОДНОСНО ЈАВНОГ ПРЕДУЗЕЋА;

5) ТРАЈНО, АКО УСТУПИ СВОЈУ ГЕОДЕТСКУ ЛИЦЕНЦУ, ПЕЧАТ ИЛИ КВАЛИФИКОВАНИ ЕЛЕКТРОНСКИ ПОТПИС ДРУГОМ ЛИЦУ РАДИ ОБАВЉАЊА ГЕОДЕТСКИХ ПОСЛОВА.

(5) Лицу геодетске струке запосленом у геодетској организацији које изводи геодетске радове, а коме се не издаје геодетска лиценца, забраниће се извођење геодетских радова, сходно одредбама ст. 3. и 4. овог члана.

(6) Изузетно од става 1. овог члана, за извођење радова катастарског класирања, бонитирања и комасационе процене земљишта одговорно је лицепољопривредне струке које изводи те радове.

(7) Лицу пољопривредне струке из става 6. овог члана забраниће се извођење радова, сходно одредбама ст. 3. и 4. овог члана.

(8) ЛИЦЕ ИЗ СТ. 3. И 5. ОВОГ ЧЛАНА ДУЖНО ЈЕ ДА У РОКУ ОД ОСАМ ДАНА ОД ДАНА ДОСТАВЉАЊА РЕШЕЊА ВРАТИ ЗАВОДУ ЛЕГИТИМАЦИЈУ И ПЕЧАТ, ОДНОСНО ЛЕГИТИМАЦИЈУ.

(9) РЕШЕЊЕМ ИЗ СТАВА 3, ОДНОСНО СТАВА 5. ОВОГ ЧЛАНА ЗАБРАЊУЈЕ СЕ ПРИСТУП СЕРВИСИМА ЗАВОДА НА ПЕРИОД ЗА КОЈИ ЈЕ ОДУЗЕТА ЛИЦЕНЦА, ОДНОСНО ЗАБРАЊЕНО ИЗВОЂЕЊЕ РАДОВА.

(10) ЗАВОД, У РОКУ ОД ОСАМ ДАНА ОД ДАНА ПРОТЕКА РОКА ОДРЕЂЕНОГ РЕШЕЊЕМ ИЗ СТ. 3. И 5. ОВОГ ЧЛАНА, ВРАЋА ПРИСТУП СЕРВИСИМА ЗАВОДА, ПЕЧАТ И ЛЕГИТИМАЦИЈУ.

(11) ЛИЦЕ ИЗ СТАВА 4. ТАЧ. 1А), 1Б) И 2) ОВОГ ЧЛАНА ОБАВЕЗНО ЈЕ ДА, У ПЕРИОДУ ЗА КОЈИ МУ ЈЕ ОДУЗЕТА ГЕОДЕТСКА ЛИЦЕНЦА ПОХАЂА И УСПЕШНО ЗАВРШИ ОБУКУ КОЈУ ОРГАНИЗУЈЕ ЗАВОД ЗА КОРИШЋЕЊЕ ГЕОДЕТСКО-КАТАСТАРСКОГ ИНФОРМАЦИОНОГ СИСТЕМА. НАКОН ИСТЕКА ТОГ ПЕРИОДА И ПО ПРИБАВЉАЊУ СЕРТИФИКАТА ЗА КОРИШЋЕЊЕ ГЕОДЕТСКО-КАТАСТАРСКОГ ИНФОРМАЦИОНОГ СИСТЕМА ЛИЦЕ СТИЧЕ УСЛОВ ДА МУ СЕ ПОНОВО АКТИВИРА ГЕОДЕТСКА ЛИЦЕНЦА.

Престанак важења лиценце за рад

Члан 20.

(1) Лиценца за рад престаје да важи на захтев геодетске организације и одузимањем.

(2) О престанку важења лиценце из става 1. овог члана одлучује Завод решењем.

(3) Завод ће одузети лиценцу геодетској организацији, ако геодетска организација:

1) буде брисана из регистра надлежног органа;

2) не испуњава прописане услове за рад у складу са овим законом;

2а) достави елаборат геодетских радова и записник о извршеном увиђају о непостојећим променама или са неистинитим подацима, или је елаборат израдило лице које није запослено, односно ангажовано у тој геодетској организацији;

3) после изречене забране извођења одређене врсте геодетских радова решењем инспектора које је постало ~~коначно~~ ИЗВРШНО, наставља да изводи те радове;

4) после изречене забране извођења радова, у периоду од три године од дана изрицања те забране, поново добије забрану извођења радова решењем инспектора које је постало ~~коначно~~ ИЗВРШНО.

(4) Свим запосленима у геодетској организацији којој је лиценца престала да важи или је одузета, престају да важе легитимације даном престанка важења лиценце, односно даном коначности решења о одузимању лиценце.

Оспоравање решења о лиценцама

Члан 21.

Против решења о лиценцама донетих у складу са одредбама овог закона, може се изјавити жалба министарству надлежном за послове грађевинарства у року од осам дана од дана достављања решења.

(2) ЖАЛБА ИЗ СТАВА 1. ОВОГ ЧЛАНА НЕ ОДЛАЖЕ ИЗВРШЕЊЕ РЕШЕЊА.

Уписани претходник

Члан 85.

(1) Уписи у катастар непокретности дозвољени су само против лица које је у тренутку пријема захтева за упис већ уписано у катастар непокретности као ималац права у погледу којег се упис захтева или је предбележено као ималац тог права (уписани претходник).

(2) Упис се дозвољава и против лица које није уписани претходник, ако се уз захтев приложе исправе којима се доказује правни континуитет између лица против којег се тражи упис и уписаног претходника.

(3) Кад се врши упис стварних права на ~~новоизграђеном објекту~~ ОБЈЕКТУ КОЈИ СЕ ПРВИ ПУТ УПИСУЈЕ У КАТАСТАР НЕПОКРЕТНОСТИ или на стану стеченом уговором о откупу стана у друштвеној, односно државној својини не захтева се постојање уписаног претходника.

ПОСЕБНИ СЛУЧАЈЕВИ УПИСА ИМАОЦА ПРАВА

ЧЛАН 88Б

(1) АКО ИСПРАВА ЗА УПИС НЕ ИСПУЊАВА ОПШТЕ УСЛОВЕ ЗА УПИС ИМАОЦА ПРАВА ИЗ ЧЛ. 83-88. ОВОГ ЗАКОНА, МОЖЕ СЕ ИЗВРШИТИ УПИС ИМАОЦА ПРАВА У СЛЕДЕЋИМ СЛУЧАЈЕВИМА:

1) АКО ИСПРАВА ЗА УПИС НЕ САДРЖИ ОЗНАЧЕЊЕ НЕПОКРЕТНОСТИ ПРЕМА ПОДАЦИМА КАТАСТРА НЕПОКРЕТНОСТИ, А ПРИЛОЖЕН ЈЕ УЗ ИСПРАВУ ЕЛАБОРАТ ГЕОДЕТСКИХ РАДОВА О ИДЕНТИФИКАЦИЈИ НЕПОКРЕТНОСТИ;

2) АКО ЈЕ ПОВРШИНА ОБЈЕКТА, ОДНОСНО ПОСЕБНОГ ДЕЛА ОБЈЕКТА НАВЕДЕНА У ИСПРАВИ ИЗДАТОЈ, ОДНОСНО САЧИЊЕНОЈ ДО 1. АВГУСТА 1992. ГОДИНЕ, КОЈА ЈЕ ОСНОВ ЗА УПИС, МАЊА ОД ПОВРШИНЕ УПИСАНЕ У КАТАСТРУ НЕПОКРЕТНОСТИ, А УЗ ИСПРАВУ ЈЕ ПРИЛОЖЕН НАЛАЗ И МИШЉЕЊЕ СТАЛНОГ СУДСКОГ ВЕШТАКА ЗА ОБЛАСТ ГРАЂЕВИНАРСТВО ДА ЈЕ РАЗЛИКА У ПОВРШИНИ РЕЗУЛТАТ РАЗЛИЧИТИХ НАЧИНА МЕРЕЊА ИСТЕ НЕПОКРЕТНОСТИ;

3) АКО УЗ ПРАВНОСНАЖНУ ГРАЂЕВИНСКУ ДОЗВОЛУ, ИЗДАТУ ДО 1. АВГУСТА 1992. ГОДИНЕ, НИЈЕ ДОСТАВЉЕНА ПРАВНОСНАЖНА УПОТРЕБНА ДОЗВОЛА, А ДОСТАВЉЕН ЈЕ НАЛАЗ И МИШЉЕЊЕ СТАЛНОГ СУДСКОГ ВЕШТАКА ЗА ОБЛАСТ ГРАЂЕВИНАРСТВО КОЈИМ СЕ КОНСТАТУЈЕ ДА ЈЕ ОБЈЕКАТ, ОДНОСНО ПОСЕБАН ДЕО ОБЈЕКТА ИЗГРАЂЕН У СКЛАДУ СА ТЕХНИЧКОМ ДОКУМЕНТАЦИЈОМ НА ОСНОВУ КОЈЕ ЈЕ ИЗДАТА ГРАЂЕВИНСКА ДОЗВОЛА;

4) АКО ОДЛУКА НАДЛЕЖНОГ ОРГАНА КОЈА ЈЕ ОСНОВ ЗА УПИС НЕ САДРЖИ КЛАУЗУЛУ ПРАВНОСНАЖНОСТИ, А ОД ДАНА ДОНОШЕЊА ОДЛУКЕ ДО ДАНА СТУПАЊА НА СНАГУ ОВОГ ЗАКОНА ЈЕ ПРОТЕКЛО НАЈМАЊЕ 30 ГОДИНА;

5) АКО ЈЕ УПИС У ИСПРАВИ УСЛОВЉЕН ДАВАЊЕМ ПОСЕБНЕ ИЗЈАВЕ О ДОЗВОЛИ УПИСА (CLAUSULA INTABULANDI) ИЛИ ЈЕ ДОЗВОЛА УПИСА УСЛОВЉЕНА ПОТВРДОМ О ИСПЛАТИ КУПОПРОДАЈНЕ ЦЕНЕ, КОЈЕ НИСУ ПРИЛОЖЕНЕ УЗ ИСПРАВУ ИЛИ НИСУ ПРИЛОЖЕНЕ У ОДГОВАРАЈУЋОЈ ФОРМИ, А ОД ДАНА НАСТАНКА ИСПРАВЕ ДО ДАНА СТУПАЊА НА СНАГУ ОВОГ ЗАКОНА ЈЕ ПРОТЕКЛО НАЈМАЊЕ 30 ГОДИНА;

6) АКО ЈЕ ПРЕДМЕТ ПРАВНОГ ПОСЛА ПРЕНОС ПРАВА КОРИШЋЕЊА ГРАЂЕВИНСКОГ ЗЕМЉИШТА У ДРЖАВНОЈ СВОЈИНИ, ОД СТРАНЕ ФИЗИЧКОГ ЛИЦА, КОЈИ ЈЕ У ВРЕМЕ ЗАКЉУЧЕЊА ПРАВНОГ ПОСЛА БИО ЗАКОНОМ ОГРАНИЧЕН;

7) АКО СЕ НЕ СЛАЖУ ПОДАЦИ О ЛИЦУ ИЗ ИСПРАВА О СТИЦАЊУ НЕПОКРЕТНОСТИ КОЈЕ СУ ПРИЛОЖЕНЕ КАО ДОКАЗ О КОНТИНУИТЕТУ СА УПИСАНИМ ПРЕТХОДНИКОМ, А ИСТОВЕТНОСТ ТОГ ЛИЦА СУ ПОТВРДИЛА НАЈМАЊЕ ДВА СВЕДОКА ИЗЈАВАМА ОВЕРЕНИМ КОД ЈАВНОГ БЕЛЕЖНИКА;

8) АКО ЛИЦЕ ОЗНАЧЕНО У РЕШЕЊУ О ИЗУЗИМАЊУ, ЕКСПРОПРИЈАЦИЈИ, ПРЕНОСУ ИЛИ ОДУЗИМАЊУ ЗЕМЉИШТА ИЗ ПОСЕДА КОРИСНИКА НИЈЕ УПИСАНО У КАТАСТАР НЕПОКРЕТНОСТИ, А УПИСИ ПРОМЕНЕ ИМАОЦА ПРАВА КОЈИ СУ ВРШЕНИ У КАТАСТРУ ОД ДАНА ДОНОШЕЊА ТОГ РЕШЕЊА НИСУ ЗАСНОВАНИ НА ТЕРЕТНОМ ПРАВНОМ ПОСЛУ.

(2) ТАЧ. 1), 4), 5) И 7) ОВОГ ЧЛАНА НЕ ОДНОСЕ СЕ НА ИСПРАВЕ О СТИЦАЊУ ПОЉОПРИВРЕДНОГ И ШУМСКОГ ЗЕМЉИШТА, КАО И НА НЕПОКРЕТНОСТИ УПИСАНЕ КАО ЈАВНА, ОДНОСНО ДРЖАВНА СВОЈИНА.

3.3. Забрана уписа у катастар непокретности

Члан 89.

(1) Упис у катастар непокретности неће се дозволити кад је законом, одлуком суда или другог надлежног органа, одређена забрана уписа на одређеној непокретности, КОЈА ЈЕ КАО ЗАБЕЛЕЖБА УПИСАНА У КАТАСТАР НЕПОКРЕТНОСТИ.

~~(2) Упис у катастар непокретности неће се дозволити и у случају кад би се таквим уписом извршила повреда принудних прописа.~~

Потврђивање катастра непокретности

Члан 108.

(1) Кад Завод утврди да је у складу са овим законом спроведен и завршен поступак ~~излагања~~ ОСНИВАЊА, ОДНОСНО ОБНОВЕ КАТАСТРА НЕПОКРЕТНОСТИ и да катастар непокретности има прописан састав и садржину, потврђује га решењем, које се објављује на интернет страници Завода.

(2) Катастар непокретности примењује се од дана доношења решења из става 1. овог члана.

5. ОБНОВА КАТАСТРА НЕПОКРЕТНОСТИ

Обнова катастра непокретности

Члан 109.

(1) Обнова катастра непокретности јесте поновно оснивање катастра непокретности према подацима катастарског или комасационог премера у катастарској општини или делу катастарске општине у којој постоји катастар непокретности.

(2) Обнова катастра непокретности врши се у поступку излагања на јавни увид података о непокретностима и правима на њима од стране комисије за излагање, сходном применом одредаба овог закона о оснивању катастра непокретности према подацима катастарског премера, у погледу надлежности, поступка излагања и утврђивања података о непокретностима и стварним правима на њима и потврђивања катастра непокретности.

(3) ИЗУЗЕТНО ОД СТАВА 2. ОВОГ ЧЛАНА, ОБНОВА КАТАСТРА НЕПОКРЕТНОСТИ ПРЕМА ПОДАЦИМА КОМАСАЦИОНОГ ПРЕМЕРА ВРШИ СЕ ПО ПРИЈЕМУ ЕЛАБОРАТА РЕАЛИЗАЦИЈЕ ГЕОДЕТСКО-ТЕХНИЧКИХ РАДОВА У ПОСТУПКУ КОМАСАЦИЈЕ ОД СТРАНЕ ЗАВОДА, А НА ОСНОВУ ПРАВНОСНАЖНИХ РЕШЕЊА О РАСПОДЕЛИ КОМАСАЦИОНЕ МАСЕ БЕЗ СПРОВОЂЕЊА ПОСТУПКА ИЗЛАГАЊА.

~~(3)~~ (4) У поступку обнове катастра непокретности преузимају се терети и ограничења који су већ уписани у базу података катастра непокретности.

Надлежност за прикупљање података о насталим променама

Члан 115.

(1) Прикупљање података о насталим променама на непокретностима и извођење радова на терену из члана 114. тач. 1) до 5) овог закона, као и обнављање граница парцеле и идентификацију парцеле, обавља геодетска организација.

(2) ~~Послове из става 1. овог члана обавља и Завод:~~

~~1) ако на територији јединице локалне самоуправе није регистрована геодетска организација;~~

~~2) ако је на територији јединице локалне самоуправе регистрована геодетска организација, на изричит захтев странке и под условом да је катастар непокретности основан у свим катастарским општинама за које је надлежна Служба;~~

~~3) у поступку по службеној дужности.~~ ПОСЛОВЕ ИЗ СТАВА 1. ОВОГ ЧЛАНА ОБАВЉА И ЗАВОД У ПОСТУПКУ ПО СЛУЖБЕНОЈ ДУЖНОСТИ.

(3) Ималац права на непокретности дужан је да лицима запосленим у геодетској организацији или Заводу, која раде на пословима из става 1. овог члана, дозволи приступ непокретности и обављање тих послова.

ПОКРЕТАЊЕ ПОСТУПКА ЗА УПИС

ЧЛАН 137А

(1) ПОСТУПАК ЗА УПИС ПО ОДРЕДБАМА ОВОГ ЗАКОНА ПОКРЕЋЕ СЕ ЗАХТЕВОМ ПОДНЕТИМ ПРЕКО ПРОФЕСИОНАЛНОГ КОРИСНИКА У СМИСЛУ ЗАКОНА КОЈИ УРЕЂУЈЕ ПОСТУПАК УПИСА У КАТАСТАР ИЛИ НА ОСНОВУ ИСПРАВА КОЈЕ ДОСТАВЉАЈУ СТРАНКЕ ПУТЕМ АПЛИКАЦИЈЕ ДОСТУПНЕ НА ВЕБ ПРЕЗЕНТАЦИЈИ ЗАВОДА.

ПОСТУПАЊЕ ПО ПОДНЕТИМ ИСПРАВАМА

ЧЛАН 137Б

(1) ИСПРАВЕ ЗА УПИС ПОДНОСЕ СЕ СЛУЖБИ ПУТЕМ АПЛИКАЦИЈЕ ДОСТУПНЕ НА ВЕБ ПРЕЗЕНТАЦИЈИ ЗАВОДА, УЗ ПОДАТКЕ ОДРЕЂЕНЕ ТЕХНИЧКИМ УПУТСТВОМ ИЗ СТАВА 8. ОВОГ ЧЛАНА, И УЗ ПРИСТАНАК ПОДНОСИОЦА НА ОБРАДУ ПОДАТАКА О ЛИЧНОСТИ У СКЛАДУ СА ЗАКОНОМ.

(2) АКО ИСПРАВЕ ЗА УПИС НЕ ВОДЕ УПИСУ У КОРИСТ ПОДНОСИОЦА ИСПРАВА ИЗ СТАВА 1. ОВОГ ЧЛАНА, ПОДНОСИЛАЦ ЈЕ ДУЖАН ДА У АПЛИКАЦИЈУ УНЕСЕ И ПОДАТКЕ ОДНОСНО ИСПРАВЕ КОЈЕ ДОКАЗУЈУ ЊЕГОВ ПРАВНИ ИНТЕРЕС.

(3) АКО СЛУЖБА ОЦЕНИ ДА ПОДНЕТЕ ИСПРАВЕ ИСПУЊАВАЈУ УСЛОВЕ ЗА УПИС ИМАОЦА ПРАВА, ОБАВЕШТАВА ПОДНОСИОЦА ИСПРАВА О СВИМ ЕЛЕМЕНТИМА МОГУЋЕГ УПИСА, О ТОМЕ ДА ЛИ СУ ИСПУЊЕНИ ОПШТИ УСЛОВИ ИЗ ЧЛ. 83-88. ОВОГ ЗАКОНА ИЛИ ПОСЕБНИ УСЛОВИ ИЗ ЧЛАНА 88Б ОВОГ ЗАКОНА, О ОБАВЕЗИ ДА У РОКУ ОД МЕСЕЦ ДАНА ПОДНЕСЕ ИСПРАВЕ У ЗАКОНОМ ПРОПИСАНОЈ ФОРМИ, О МЕСТУ, ВРЕМЕНУ И НАЧИНУ ПОДНОШЕЊА ИСПРАВА, О ОБАВЕЗИ ПЛАЋАЊА РЕПУБЛИЧКЕ АМИНИСТРАТИВНЕ ТАКСЕ, КАО И О ПОСТОЈАЊУ ЕВЕНТУАЛНИХ ПРЕТХОДНО ПОКРЕНУТИХ ПОСТУПАКА НА ИСТОЈ НЕПОКРЕТНОСТИ, ОДНОСНО УДЕЛУ НА НЕПОКРЕТНОСТИ.

(4) УРЕДНОМ ДОСТАВОМ ИСПРАВА ЗА УПИС И ДОКАЗА О ПЛАЋЕНОЈ РЕПУБЛИЧКОЈ АДМИНИСТРАТИВНОЈ ТАКСИ, У СКЛАДУ СА СТАВОМ 3. ОВОГ ЧЛАНА, СМАТРА СЕ ДА ПОДНОСИЛАЦ ИСПРАВА У ЦЕЛОСТИ ПРИХВАТА САДРЖИНУ ОБАВЕШТЕЊА О СВИМ ЕЛЕМЕНТИМА МОГУЋЕГ УПИСА КАО САДРЖИНУ ЊЕГОВОГ ЗАХТЕВА ЗА УПИС, НА ОСНОВУ КОЈЕГ СЕ ПОКРЕЋЕ ПОСТУПАК И УПИСУЈЕ ЗАБЕЛЕЖБА ПОДНЕТОГ ЗАХТЕВА, БЕЗ ДОНОШЕЊА РЕШЕЊА.

(5) АКО НА ИСТОЈ НЕПОКРЕТНОСТИ, ОДНОСНО УДЕЛУ НА НЕПОКРЕТНОСТИ НЕ ПОСТОЈЕ ПРЕТХОДНО ПОКРЕНУТИ ПОСТУПЦИ КОЈИ НИСУ ОКОНЧАНИ, СЛУЖБА ЈЕ ДУЖНА ДА У РОКУ ОД ПЕТ РАДНИХ ДАНА ОД ДАНА УПИСА ЗАБЕЛЕЖБЕ ПОДНЕТОГ ЗАХТЕВА, ИЗВРШИ УПИС ИМАОЦА ПРАВА И БРИШЕ ЗАБЕЛЕЖБУ ПОДНЕТОГ ЗАХТЕВА, СВЕ БЕЗ ДОНОШЕЊА РЕШЕЊА.

(6) АКО СЛУЖБА ОЦЕНИ ДА НЕМА УСЛОВА ЗА УПИС, О ТОМЕ ОБАВЕШТАВА ПОДНОСИОЦА, ПУТЕМ АПЛИКАЦИЈЕ ИЗ СТАВА 1. ОВОГ ЧЛАНА И УПУЋУЈЕ ГА НА ПРОФЕСИОНАЛНЕ КОРИСНИКЕ, ОДНОСНО НА ПАРНИЦУ РАДИ УТВРЂИВАЊА ПОСТОЈАЊА ИЛИ НЕПОСТОЈАЊА ПРАВА ИЛИ РАДИ ПОНИШТАЈА ИСПРАВЕ КОЈА ЈЕ ОСНОВ ПОСТОЈЕЋЕГ УПИСА, А КОЈОМ ЋЕ ОБУХВАТИТИ УПИСАНОГ ВЛАСНИКА, УКОЛИКО ЈЕ ВЛАСНИК УПИСАН.

(7) АКО ПОДНОСИЛАЦ ИСПРАВА НЕ ИЗВРШИ УРЕДНУ ДОСТАВУ ИСПРАВА ЗА УПИС И ДОКАЗА О ПЛАЋЕНОЈ РЕПУБЛИЧКОЈ АДМИНИСТРАТИВНОЈ ТАКСИ, У РОКУ ИЗ СТАВА 3. ОВОГ ЧЛАНА, НЕ ДОЛАЗИ ДО ПОКРЕТАЊА ПОСТУПКА УПИСА.

(8) ТЕХНИЧКО УПУТСТВО ЗА КОРИШЋЕЊЕ АПЛИКАЦИЈЕ ИЗ СТАВА 1. ОВОГ ЧЛАНА И АПЛИКАЦИЈЕ ИЗ ЧЛАНА 137В СТАВ 2. ОВОГ ЗАКОНА ПРОПИСУЈЕ ДИРЕКТОР ЗАВОДА И ИСТО СЕ ОБЈАВЉУЈЕ НА ВЕБ ПРЕЗЕНТАЦИЈИ ЗАВОДА.

(9) АКО СУ ИСПРАВЕ ЗА УПИС ПОДНЕТЕ ПУТЕМ АПЛИКАЦИЈЕ ИЗ СТАВА 1. ОВОГ ЧЛАНА ОД СТРАНЕ ПУНОМОЋНИКА ИЗ РЕДА АДВОКАТА, СЛУЖБА НЕ ВРШИ ПРЕГЛЕД ИСПРАВА, ВЕЋ ОБАВЕШТАВА АДВОКАТА ДА ЗАХТЕВ ЗА УПИС МОЖЕ ПОДНЕТИ ПУТЕМ ПОСЕБНЕ АПЛИКАЦИЈЕ ЗА ПОДНОШЕЊЕ ЗАХТЕВА ЗА УПИС ИЛИ ПУТЕМ Е-ШАЛТЕРА, КАО ПРОФЕСИОНАЛНИ КОРИСНИК У СМИСЛУ ЗАКОНА КОЈИ УРЕЂУЈЕ ПОСТУПАК УПИСА У КАТАСТАР НЕПОКРЕТНОСТИ.

ПОКРЕТАЊЕ ПОСТУПКА ЗАХТЕВОМ

ЧЛАН 137В

(1) ПОСТУПАК УПИСА НА ОСНОВУ ЧЛ. 83.-88. ОВОГ ЗАКОНА ПОКРЕЋЕ СЕ ЗАХТЕВОМ КОЈИ СЕ ПОДНОСИ ПРЕКО ПРОФЕСИОНАЛНОГ КОРИСНИКА У СМИСЛУ ЗАКОНА КОЈИ УРЕЂУЈЕ ПОСТУПАК УПИСА У КАТАСТАР, ПУТЕМ Е-ШАЛТЕРА.

(2) ПОСТУПАК ЗА УПИС НА ОСНОВУ ЧЛАНА 88Б ОВОГ ЗАКОНА МОЖЕ СЕ ПОКРЕНУТИ И ЗАХТЕВОМ ПРЕКО ПРОФЕСИОНАЛНОГ КОРИСНИКА У СКЛАДУ СА ЗАКОНОМ КОЈИ УРЕЂУЈЕ ПОСТУПАК УПИСА У КАТАСТАР НЕПОКРЕТНОСТИ, И ТО ПУТЕМ ПОСЕБНЕ АПЛИКАЦИЈЕ ЗА ПОДНОШЕЊЕ ЗАХТЕВА ЗА УПИС НА ОСНОВУ ЧЛАНА 88Б ОВОГ ЗАКОНА.

(3) AКО У ПОСТУПКУ ПОКРЕНУТОМ ЗАХТЕВОМ У СКЛАДУ СА СТАВОМ 2. ОВОГ ЧЛАНА СЛУЖБА УТВРДИ ДА СУ ИСПУЊЕНИ УСЛОВИ ЗА ТРАЖЕНИ УПИС ИЗ ЧЛ. 83-88. ОВОГ ЗАКОНА, РЕШЕЊЕМ ЋЕ ОДБАЦИТИ ЗАХТЕВ ЗА УПИС НА ОСНОВУ ЧЛАНА 88б ОВОГ ЗАКОНА И ИСТОВРЕМЕНО, ПО СЛУЖБЕНОЈ ДУЖНОСТИ, ДОЗВОЛИТИ УПИС НА ОСНОВУ ЧЛ. 83-88. ОВОГ ЗАКОНА.

УПИС ЗАБЕЛЕЖБЕ И ПРЕИСПИТИВАЊЕ УПИСА

ЧЛАН 137Г

(1) КАДА СЕ УПИС ВРШИ БЕЗ ДОНОШЕЊА РЕШЕЊА У СКЛАДУ СА ОДРЕДБАМА ОВОГ ЗАКОНА, ИСТОВРЕМЕНО СЕ УПИСУЈЕ, ПО СЛУЖБЕНОЈ ДУЖНОСТИ, ЗАБЕЛЕЖБА ДА СЕ РАДИ О УПИСУ ПРОТИВ КОЈЕГ СЕ, У РОКУ ОД ЈЕДНЕ ГОДИНЕ ОД ДАНА УПИСА, СЛУЖБИ МОЖЕ ПОДНЕТИ ЗАХТЕВ ЗА ПРЕИСПИТИВАЊЕ УПИСА.

(2) У РОКУ ИЗ СТАВА 1. ОВОГ ЧЛАНА, ПОСТУПАК ЗА ПРЕИСПИТИВАЊЕ УПИСА СЕ МОЖЕ ПОКРЕНУТИ И ПО СЛУЖБЕНОЈ ДУЖНОСТИ.

(3) ИСТЕКОМ РОКА ИЗ СТАВА 1. ОВОГ ЧЛАНА, ЗАБЕЛЕЖБА СЕ БРИШЕ ПО СЛУЖБЕНОЈ ДУЖНОСТИ.

(4) ДЕЈСТВО ЗАБЕЛЕЖБЕ ИЗ СТАВА 1. ОВОГ ЧЛАНА ЈЕ ДА СВИ УПИСИ ЗАСНОВАНИ НА РАСПОЛАГАЊУ ИМАОЦА ПРАВА УПИСАНОМ БЕЗ ДОНОШЕЊА РЕШЕЊА ЗАВИСЕ ОД ИСХОДА ЕВЕНТУАЛНОГ ПОСТУПКА ПРЕИСПИТИВАЊА, ЗАПОЧЕТОГ У РОКУ ОД ГОДИНУ ДАНА ОД ДАНА УПИСА.

(5) УПИС ИЗ ЧЛАНА 137б СТАВ 5. ОВОГ ЗАКОНА И УПИС ИЗ СТАВА 1. ОВОГ ЧЛАНА МОЖЕ СЕ ОСПОРИТИ ПРЕД СЛУЖБОМ, АКО СЕ У РОКУ ОД ЈЕДНЕ ГОДИНЕ ОД ИЗВРШЕНОГ УПИСА ПОДНЕСЕ ЗАХТЕВ ЗА ПРЕИСПИТИВАЊЕ УПИСА, СА ИСПРАВАМА ЗА УПИС КОЈЕ ДОКАЗУЈУ ДА ПРАВО УПИСАНОГ ЛИЦА НИЈЕ НАСТАЛО ИЛИ ЈЕ ПРЕСТАЛО ДА ПОСТОЈИ. ЗАХТЕВОМ ЗА ПРЕИСПИТИВАЊЕ УПИСА ТРАЖИ СЕ БРИСАЊЕ УПИСАНОГ ИМАОЦА ПРАВА ИЛИ УПИС У КОРИСТ ДРУГОГ ЛИЦА.

(6) АКО ПОДНОСИЛАЦ ЗАХТЕВА ЗА ПРЕСПИТИВАЊЕ УПИСА НЕ ДОКАЖЕ ДА ПРАВО УПИСАНОГ ЛИЦА НИЈЕ НАСТАЛО ИЛИ ЈЕ ПРЕСТАЛО ДА ПОСТОЈИ, СЛУЖБА ДОНОСИ РЕШЕЊЕ КОЈИМ ОДБИЈА ЗАХТЕВ И УПУЋУЈЕ ПОДНОСИОЦА ЗАХТЕВА НА ПАРНИЦУ, КАО У СЛУЧАЈУ ИЗ ЧЛАНА 137б СТАВ 6. ОВОГ ЗАКОНА.

(7) АКО ПОДНОСИЛАЦ ЗАХТЕВА ЗА ПРЕСПИТИВАЊЕ УПИСА ИМАОЦА ПРАВА ДОКАЖЕ ДА ПРАВО УПИСАНОГ ЛИЦА НИЈЕ НАСТАЛО ИЛИ ДА ЈЕ ПРЕСТАЛО ДА ПОСТОЈИ, СЛУЖБА ДОНОСИ РЕШЕЊЕ КОЈИМ СЕ БРИШУ ПОДАЦИ О УПИСАНОМ ЛИЦУ, КАО И СВИ УПИСИ НАСТАЛИ НАКОН ТОГ УПИСА, А КОЈИ СУ ЗАСНОВАНИ НА ТОМ УПИСУ, ОСИМ ЗАБЕЛЕЖБИ КОЈЕ СЕ УПИСУЈУ НЕЗАВИСНО ОД УПИСАНОГ ИМАОЦА ПРАВА (ЗАБЕЛЕЖБЕ КОЈЕ СЕ ОДНОСЕ НА СТАТУС ОБЈЕКТА И ДР.).

(8) ПРОТИВ РЕШЕЊА КОЈИМ ЈЕ ОДЛУЧЕНО О ЗАХТЕВУ ЗА ПРЕИСПИТИВАЊЕ УПИСА НИЈЕ ДОЗВОЉЕНА ЖАЛБА, АЛИ СЕ МОЖЕ ПОКРЕНУТИ УПРАВНИ СПОР.

Овлашћења инспектора

Члан 177.

(1) У вршењу инспекцијског надзора над радом геодетске организације инспектор је овлашћен да:

1) записником констатује утврђено чињенично стање;

2) ако утврди неправилности, истим записником наложи предузимање мера за њихово отклањање у одређеном року;

3) ако у одређеном року није поступљено по наложеним мерама, забрани извођење одређене врсте геодетских радова, на период од три месеца;

4) ако геодетска организација понови неправилности из тачке 2) овог става у року од једне године од првобитно наложених мера за отклањање неправилности, за утврђену неправилност геодетској организацији забрани извођење геодетских радова, на период од ~~једног месеца~~ ШЕСТ МЕСЕЦИ.

(2) За забрану извођења радова из става 1. овог члана инспектор доноси решење.

(3) У вршењу инспекцијског надзора над правним субјектом који се бави издавањем картографских публикација, инспектор је овлашћен да:

1) обустави издавање и стављање у промет картографске публикације и одреди рок за отклањање утврђене неправилности;

2) забрани издавање и стављање у промет картографске публикације;

3) предузме друге мере утврђене законом.

(4) За обуставу и забрану издавања и стављања у промет картографских публикација инспектор доноси решење.

(5) Против решења инспектора ИЗ СТ. 2. И 4. ОВОГ ЧЛАНА може се изјавити жалба Заводу, у року од осам дана од дана достављања решења.

(6) Жалба изјављена против решења инспектора ИЗ СТ. 2. И 4. ОВОГ ЧЛАНА ~~не задржава~~ НЕ ОДЛАЖЕ извршење решења.

(7) Против решења Завода донетог по жалби из става 5. овог члана, може се покренути управни спор у року од 30 дана од дана достављања решења.

Члан 183.

(1) Новчаном казном од 100.000 до 500.000 динара казниће се за прекршај геодетска организација која има својство правног лица, ако:

1) изводи геодетске радове, а не испуњава прописане услове за рад или радове изводи лице које за те радове не испуњава прописане услове (члан 13. и члан 17. став 7);

2) не пријави почетак извођења радова [члан 18. став 1. тачка 3)];

3) не отклони у одређеном року утврђене неправилности у поступку прегледа и пријема радова и у поступку вршења надзора [члан 18. став 1. тачка 4)];

4) не пријави Заводу промену пословног имена, односно назива, правне форме, седишта, адресе пословног простора ван седишта, промену броја запослених лица, геодетских инструмената и сваку другу промену која је од значаја за њен рад, у року од 15 дана од дана настанка промене (члан 18. став 1. тачка 5));

5) не достави елаборат о извршеним радовима, односно записник о извршеном увиђају у поступку одржавања катастарског премера, одржавања премера инфраструктурних и подземних објеката и оснивања катастра непокретности у утврђеном року [члан 18. став 1. тачка 6)];

6) не истакне распоред радног времена и времена предвиђеног за рад са странкама и не придржава га се [члан 18. став 1. тачка 7)];

7) брисана је (види члан 75. Закона - 96/2015-11)

8) користи геодетски инструмент за извођење геодетских радова без документа о његовој исправности [члан 18. став 1. тачка 9)];

8а) лицу које врши стручни или инспекцијски надзор над радом геодетске организације и Заводу када врши преглед и пријем радова, не стави на увид техничку и другу документацију и не омогући несметано вршење надзора и прегледа радова [члан 18. став 1. тачка 10)];

8б) по захтеву инспектора не сачини и не достави извештај о самопровери испуњености захтева из контролне листе и самопроцени ризика, у року од 15 дана од дана пријема захтева (члан 18. став 1. тачка 11));

9) не води евиденцију примљених захтева странака [члан 18. став 2. тачка 1)];

10) одбије захтев странке без оправданог разлога [члан 18. став 2. тачка 2)];

11) не обавести Завод о спречености обављања послова која траје дуже од једног месеца, у року од три дана од дана настанка разлога спречености [члан 18. став 2. тачка 3)].

12) НЕ ВРАТИ ЛЕГИТИМАЦИЈУ И ПЕЧАТ, ОДНОСНО ЛЕГИТИМАЦИЈУ (ЧЛАН 19. СТАВ 8.).

(2) За прекршај из става 1. овог члана казниће се и одговорно лице у геодетској организацији која има својство правног лица, новчаном казном од 25.000 до 50.000 динара.

(3) Новчаном казном од 30.000 до 250.000 динара казниће се за прекршај из става 1. овог члана предузетник-оснивач геодетске организације која нема својство правног лица.

(4) Новчаном казном од 100.000 до 500.000 динара казниће се за прекршај правно лице које изда или стави у промет картографску публикацију без претходно прибављене сагласности Завода (члан 156. став 3).

(5) За прекршај из става 4. овог члана казниће се и одговорно лице у правном лицу, новчаном казном од 25.000 до 50.000 динара.

САМОСТАЛНЕ ОДРЕДБЕ ЗАКОНА О ИЗМЕНАМА И ДОПУНАМА ЗАКОНА О ДРЖАВНОМ ПРЕМЕРУ И КАТАСТРУ

Члан 21.

~~Информациони систем за катастар инфраструктурних и подземних објеката Републички геодетски завод је дужан да успостави најкасније до 1. јула 2025. године.~~

~~Инфраструктурне и подземне објекте који су уписани у катастар непокретности, Републички геодетски завод ће, када се успостави информациони систем за катастар инфраструктурних и подземних објеката, по службеној дужности брисати из катастра непокретности, изменити начин коришћења земљишта (култура) и уписати у катастар инфраструктурних и подземних објеката, без доношења решења.~~

~~Власници инфраструктурних и подземних објеката, као и објеката у њиховој функцији, који нису уписани у катастар непокретности, односно катастар водова дужни су да ангажују овлашћену геодетску организацију да изврши премер тих објеката и да поднесу захтев за упис у катастар инфраструктурних и подземних објеката, у року од три године од дана оснивања катастра инфраструктурних и подземних објеката.~~

ЧЛАН 18.

ИНФОРМАЦИОНИ СИСТЕМ ЗА КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА РЕПУБЛИЧКИ ГЕОДЕТСКИ ЗАВОД ЈЕ ДУЖАН ДА УСПОСТАВИ НАЈКАСНИЈЕ ДО 31. ДЕЦЕМБРА 2026. ГОДИНЕ.

ИНФРАСТРУКТУРНЕ И ПОДЗЕМНЕ ОБЈЕКТЕ КОЈИ СУ УПИСАНИ У КАТАСТАР НЕПОКРЕТНОСТИ, РЕПУБЛИЧКИ ГЕОДЕТСКИ ЗАВОД ЋЕ, КАДА СЕ УСПОСТАВИ ИНФОРМАЦИОНИ СИСТЕМ ЗА КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, ПО СЛУЖБЕНОЈ ДУЖНОСТИ БРИСАТИ ИЗ КАТАСТРА НЕПОКРЕТНОСТИ И УПИСАТИ У КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, БЕЗ ДОНОШЕЊА РЕШЕЊА.

ВЛАСНИЦИ ИНФРАСТРУКТУРНИХ И ПОДЗЕМНИХ ОБЈЕКАТА, КАО И ОБЈЕКАТА У ЊИХОВОЈ ФУНКЦИЈИ, КОЈИ НИСУ УПИСАНИ У КАТАСТАР НЕПОКРЕТНОСТИ, ОДНОСНО КАТАСТАР ВОДОВА ДУЖНИ СУ ДА АНГАЖУЈУ ОВЛАШЋЕНУ ГЕОДЕТСКУ ОРГАНИЗАЦИЈУ ДА ИЗВРШИ ПРЕМЕР ТИХ ОБЈЕКАТА И ДА ПОДНЕСУ ЗАХТЕВ ЗА УПИС У КАТАСТАР ИНФРАСТРУКТУРНИХ И ПОДЗЕМНИХ ОБЈЕКАТА, У РОКУ ОД ТРИ ГОДИНЕ ОД ДАНА ОСНИВАЊА КАТАСТРА ИНФРАСТРУКТУРНИХ И ПОДЗЕМНИХ ОБЈЕКАТА.

ЧЛАН 19.

ПОСТУПАК ОСНИВАЊА И ОБНОВЕ КАТАСТРА НЕПОКРЕТНОСТИ КОЈИ ЈЕ ЗАПОЧЕТ ЗА ДЕО ИЛИ ЗА ЦЕЛУ КАТАСТАРСКУ ОПШТИНУ, А НИЈЕ ЗАВРШЕН ДО ДАНА СТУПАЊА НА СНАГУ ОВОГ ЗАКОНА, ЗАВРШИЋЕ СЕ ПО ОДРЕДБАМА ЗАКОНА КОЈИ ЈЕ БИО НА СНАЗИ ДО ДАНА СТУПАЊА НА СНАГУ ОВОГ ЗАКОНА.

ОДРЕДБЕ ЧЛАНА 12. ОВОГ ЗАКОНА ПРИМЕЊИВАЋЕ СЕ НА КОМАСАЦИЈЕ ЗА КОЈЕ ЈЕ ОДЛУКА О ОБНОВИ КАТАСТРА НЕПОКРЕТНОСТИ ПРЕМА ПОДАЦИМА КОМАСАЦИОНОГ ПРЕМЕРА ДОНЕТА НАКОН 3. МАРТА 2020. ГОДИНЕ.

ЧЛАН 20.

ОВАЈ ЗАКОН СТУПА НА СНАГУ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РЕПУБЛИКЕ СРБИЈЕˮ, А ПРИМЕЊУЈЕ СЕ ОД 1. ЈАНУАРА 2026. ГОДИНЕ.